麥湯米尼又受傷 或缺陣對水晶宮
2024年04月28日 20:02
東網電視
更多新聞短片
麥湯米尼今場後備上陣,但踢到補時受傷。(Getty Images)
曼聯上場英超唔只失分畀護級球隊般尼,仲有中場麥湯米尼受傷,領隊坦哈格透露,呢位蘇格蘭國腳嘅傷勢,令人擔憂,唔知能否出戰下場聯賽作客水晶宮。
麥湯米尼今場65分鐘後備上陣入替馬恩奧,但踢到補時受傷,由美臣蒙特入替佢。賽後主帥坦哈格被傳媒問到麥湯米尼傷勢,就話:「我仲未知道麥湯米尼情況,佢將會接受詳細檢查,睇下有乜問題,所以唔知道佢能否踢下場對水晶宮。」
麥湯米尼曾於4月初受傷,佢早前英足盃4強復出,並射入1球,協助曼聯打入決賽,呢位27歲中場今季為曼聯各項賽事上陣39場入10球,屬於紅魔鬼「主力射手」,如果佢缺陣,肯定削弱球隊攻力。
值得一提,曼聯前鋒海倫今場踢咗65分鐘又冇射門,僅觸球14次,最諷刺係門將奧拿拿今場4次傳波畀海倫,已經係全隊之冠,再次反映呢位丹麥國腳得唔到隊友支援,導致欠缺入波機會。